《同唐太傅重过西湖》
宋代·史定之

红尘憧扰不知年，一望西湖思豁然。
上下层楼涵倒影，联翩飞鸟没寒烟。
未须梅萼催诗兴，好藉岚光作画笺。
安得扁舟去招隐，蓬窗相对听鸣泉。

作者简介：明州鄞县人，字子应，号月湖渔老。史浩孙。以祖恩补修职郎。历知昭武、兰溪二县。宁宗开禧中，知吉州。嘉定间，知饶州，广浚城河。有《乡饮酒仪》、《饶州志》等。